《早夏青龙寺致斋凭眺感物因书十四韵》
唐代·权德舆

晓出文昌宫，憩兹青莲宇。洁斋奉明祀，凭览伤夐古。

秦为三月火，汉乃一抔土。诈力自湮沦，霸仪终莽卤。

中南横峻极，积翠泄云雨。首夏谅清和，芳阴接场圃。

仁祠閟严净，稽首洗灵府。虚室僧正禅，危梁燕初乳。

通庄走声利，结驷乃旁午。观化复何如，刳心信为愈。

盛时忽过量，弱质本无取。静永环中枢，益愧腰下组。

尘劳期抖擞，陟降聊俯偻。遗韵留壁间，凄然感东武。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。